CELEX: 32022D0715
Language: hu
Date: 2022-05-05 00:00:00
Title: A Bizottság (EU) 2022/715 végrehajtási határozata (2022. május 5.) Magyarország számára a postai küldeményekben lévő áruk tekintetében az importellenőrzési rendszer 2 keretében történő információcserére és adattárolásra az elektronikus adatfeldolgozási eljárásoktól eltérő eszközök használatát lehetővé tevő eltérés engedélyezéséről (az értesítés a C(2022) 2765. számú dokumentummal történt) (Csak a magyar nyelvű szöveg hiteles) (EGT-vonatkozású szöveg)

2022.5.10.   
               
               
                  HU
               
               
                  Az Európai Unió Hivatalos Lapja
               
               
                  L 133/31
               
            
         A BIZOTTSÁG (EU) 2022/715 VÉGREHAJTÁSI HATÁROZATA
         (2022. május 5.)
         Magyarország számára a postai küldeményekben lévő áruk tekintetében az importellenőrzési rendszer 2 keretében történő információcserére és adattárolásra az elektronikus adatfeldolgozási eljárásoktól eltérő eszközök használatát lehetővé tevő eltérés engedélyezéséről
         
            
               (az értesítés a C(2022) 2765. számú dokumentummal történt)
            
         
         (Csak a magyar nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 6. cikke (4) bekezdésére, összefüggésben 8. cikke (2) bekezdésével,
         a Vámkódexbizottsággal folytatott konzultációt követően,
         mivel:
         
                     (1)
                  
                  
                     A 952/2013/EU rendelet 6. cikkének (1) bekezdése értelmében a vámhatóságok között, illetve a gazdálkodók és a vámhatóságok között zajló, a vámjogszabályok által megkövetelt minden információcserének és az érintett adatok tárolásának elektronikus adatfeldolgozási eljárás igénybevételével kell történnie.
                  
               
                     (2)
                  
                  
                     A 952/2013/EU rendelet 6. cikkének (4) bekezdése értelmében a Bizottság rendkívüli esetekben határozatokat fogadhat el, lehetővé téve egy vagy több tagállam számára, hogy az információcserének és az adattárolásnak az elektronikus adatfeldolgozási eljárástól eltérő módjait alkalmazzák, amennyiben az ilyen eltérést a kérelmező tagállam sajátos helyzete indokolja, és azt meghatározott időtartamra engedélyezik.
                  
               
                     (3)
                  
                  
                     Az (EU) 2019/2151 bizottsági végrehajtási határozat (2) létrehozza az Uniós Vámkódexben előírt elektronikus rendszerek kifejlesztésére és telepítésére vonatkozó munkaprogramot (a továbbiakban: munkaprogram). A munkaprogram felsorolja a kifejlesztendő elektronikus rendszereket és azokat az időpontokat, amikorra e rendszerek várhatóan működőképessé válnak. A munkaprogram a 952/2013/EU rendelet 6. cikkének (1) bekezdésével, valamint 16., 46., 47. és 127–132. cikkével összhangban meghatározza az importellenőrzési rendszer 2 (a továbbiakban: ICS2) végrehajtásának menetét és telepítésének időpontját.
                  
               
                     (4)
                  
                  
                     A munkaprogrammal összhangban a tagállamoknak 2021. március 15-től készen kellett állniuk az ICS2 1. verziójának telepítésére, hogy a postai szolgáltatóktól és a gyorspostai fuvarozóktól begyűjtsék a légi úton szállított árukra vonatkozó belépési gyűjtő árunyilatkozatokat, valamint lehetővé kellett tenniük a gazdasági szereplők számára, hogy 2021. október 1-jéig csatlakozzanak a rendszerhez, és a belépési gyűjtő árunyilatkozatokat e rendszeren keresztül nyújtsák be.
                  
               
                     (5)
                  
                  
                     A 952/2013/EU rendelet 127. cikkével és az (EU) 2015/2447 bizottsági végrehajtási rendelet (3) 183. cikke (1) bekezdésének c) pontjával összhangban az Unióban letelepedett postai szolgáltatóknak 2021. október 1-jétől az ICS2 használatával kell benyújtaniuk a belépési gyűjtő árunyilatkozatokat és eljuttatniuk a szükséges adatokat az érintett tagállamok vámhatóságainak.
                  
               
                     (6)
                  
                  
                     A magyarországi postai szolgáltató azonban műszakilag még nem áll készen arra, hogy megfeleljen ezeknek a követelményeknek. Tekintettel arra a kivételes körülményre, amelyet az okozott, hogy a kiválasztott vállalkozó nem tudta kidolgozni a szükséges elektronikus megoldást, a magyar postai szolgáltató a 2021. október 1-jei határidőre nem tudott kapcsolatot létesíteni az ICS2-vel. A postai szolgáltató úgy döntött, hogy egy másik vállalkozót vesz igénybe a csatlakozás kifejlesztésére, és a szükséges műszaki munka folyamatban van. Következésképpen a postai szolgáltató még mindig nem tudja elektronikus adatfeldolgozási eljárás alkalmazásával továbbítani a belépési gyűjtő árunyilatkozat adatait a rendszerbe.
                  
               
                     (7)
                  
                  
                     A magyar postai szolgáltató műszaki felkészültségének hiányát okozó kivételes körülmény indokolttá teszi a magyar vámhatóság által 2021. december 21-én benyújtott, a 952/2013/EU rendelet szerinti eltérés iránti kérelmet. Az eltérésnek ezért ideiglenesen lehetővé kell tennie Magyarország számára, hogy az elektronikus adatfeldolgozási eljárástól eltérő eszközöket alkalmazzon az olyan postai küldeményekben lévő árukra vonatkozó információk cseréjére és tárolására, amelyek esetében a postai szolgáltató belépési gyűjtő árunyilatkozatot köteles benyújtani.
                  
               
                     (8)
                  
                  
                     E határozat végrehajtása során a magyar vámhatóság értesíti a Bizottságot arról, hogy a kijelölt postai szolgáltatónak sikerült kapcsolódnia az ICS2-höz.
                  
               
                     (9)
                  
                  
                     Az eltérés időtartamát a postai küldemények ICS2-adatainak a vámigazgatással való elektronikus közlését lehetővé tevő nemzeti postai rendszer fejlettségi állapota és befejezésének ütemezése alapján kell meghatározni.
                  
               
                     (10)
                  
                  
                     mivel a belépési gyűjtő árunyilatkozat adatainak elektronikus úton történő benyújtására vonatkozó kötelezettség valamennyi postai küldemény vonatkozásában 2021. október 1-jén hatályba lépett, e határozatot indokolt az említett naptól alkalmazni,
                  
               ELFOGADTA EZT A HATÁROZATOT:
         
            1. cikk
            A 952/2013/EU rendelet 6. cikkének (1) bekezdésétől eltérve a magyar vámhatóság lehetővé teszi nemzeti postai szolgáltatója számára, hogy a postai küldeményekben lévő árukra vonatkozó belépési gyűjtő árunyilatkozatok benyújtásához az információcserének és az adattárolásnak az elektronikus adatfeldolgozási eljárástól eltérő módjait alkalmazza mindaddig, amíg a nemzeti postai szolgáltatónak nem sikerül kapcsolódnia az ICS2-höz, vagy 2022. április 30-ig, attól függően, hogy melyik következik be hamarabb.
         
         
            2. cikk
            A magyar vámhatóság az e határozatról szóló értesítés napjától számított egy hónapon belül értesíti a Bizottságot arról, hogy nemzeti postai szolgáltatójának a postai küldeményben lévő árukra vonatkozó belépési gyűjtő árunyilatkozat adatainak a vámhatósághoz történő eljuttatása céljából sikerült-e kapcsolódnia az ICS2-höz.
         
         
            3. cikk
            Ennek a határozatnak Magyarország a címzettje.
            Ezt a határozatot 2021. október 1-jétől 2022. április 30-áig kell alkalmazni.
         
         
            Kelt Brüsszelben, 2022. május 5-én.
            
               
                  a Bizottság részéről
               
               Paolo GENTILONI
               
                  a Bizottság tagja
               
            
         
         
            (1)  HL L 269., 2013.10.10., 1. o.
         
         
            (2)  A Bizottság (EU) 2019/2151 végrehajtási határozata (2019. december 13.) az Uniós Vámkódexben előírt elektronikus rendszerek kifejlesztésére és telepítésére vonatkozó munkaprogram kidolgozásáról (HL L 325., 2019.12.16., 168. o.).
         
            (3)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).